מנהלת מחלקת הרווחה בעירייה, רות נאור, הגישה תלונה במשטרה נגד חבר מועצת העיר, חיים ברוידא, שזומן ביום שישי האחרון לחקירה במשטרת כפר סבא. על פי גורמים בכירים בעירייה, נאור הגישה את התלונה בעקבות איומים שקיבלה לכאורה מברוידא.
הסיפור בין השניים החל כאשר לפני מספר חודשים התחיל ברוידא לסייע לתושב העיר שהפך לדר רחוב. כחלק מפעולות הסיוע פנה ברוידא למנהלת מחלקת הרווחה, נאור, ולטענתו לא קיבל מענה. אז פרסם ברוידא פוסט בפייסבוק בו העביר ביקורת על התנהלותה. לאחר פרסום הפוסט, קיבל ברוידא ביקורת מגורמים שונים בעיריית רעננה שהעלו לקבוצת הפייסבוק "פורום תושבים רעננה" פוסטים נגדו. בין מפרסמי הפוסטים: חברת המועצה וסגנית ראש העירייה, רונית וינטראוב ומנכ"ל העירייה לשעבר, אורי קידר.
לאחר סיום החקירה ברוידא העלה פוסט נוסף בו אישר כי נחקר במשטרת כפר סבא וטען כי: "האסטרטגיה של הטלת הכפשות מהיותי אופוזיציה לא זרה לי. בכיר לשעבר בעירייה, בוחש מאתמול באובססיה מבחוץ, ומנצח על האורכסטרה באמצעות מיסרונים ופוסטים מתישים וטורדניים נגדי".
ברוידא הגיב היום לדברים ואמר: "על הפרק עומד גורלו של אדם חסר ישע וגלמוד שלקחתי על עצמי לסייע לו, לאחר שננטש על ידי מחלקת הרווחה. במקום שמנהלת מחלקת הרווחה, רות נאור, תסייע בפתרונות אמיתיים היא פותרת עצמה בהטלת האשמות שווא ואגו על גבו של חסר הישע. אכן נקראתי לחקירה במשטרה בעקבות תלונה. לא ידעתי במה מדובר. נשאלתי ארבע שאלות עניתי ארבע תשובות. הסברתי שהמניעים פוליטיים והלכתי הביתה. יכולתי באותו רגע להביא לזימונה של מנהלת מחלקת הרווחה לחקירה בעוון תלונת שווא. אבל אני לא במשחק הזה. אני תקווה שמנהלת מחלקת הרווחה תתעשת ותשוב לעסוק במה שמצפים ממנה – סיוע לחלש".
מעיריית רעננה נמסר: "עיריית רעננה רואה בעובדי העירייה את הנכס החשוב ביותר של הארגון, בהיותם אלה הפועלים יום יום במקצועיות, במסירות ומתוך תחושת שליחות, להעניק לתושבי העיר את השירות הטוב ביותר בכל תחומי הפעילות העירונית. העירייה מחויבת לשלומם וביטחונם של העובדים, פועלת להעניק להם סביבת עבודה בטוחה ומוגנת ולא תשלים עם איומים על עובדים ופגיעה בהם. אנו סומכים על המשטרה כי תמצה את החקירה בצורה המיטבית".